ตั้งธนาคารไอซีบีซี (ไทย) ชำระดุลเงินหยวนในไทย
หลังจากที่ธนาคารแห่งประเทศไทย (ธปท.) ได้ลงนามในบันทึกข้อตกลง (เอ็มโอยู) กับธนาคารกลางแห่งสาธารณรัฐประชาชนจีน เมื่อวันที่ 22 ธ.ค. 2557 ในข้อตกลงทวิภาคีเพื่อแลกเปลี่ยนเงินตราสกุลเงินบาทและหยวน (Bilateral Local Currency Swap Agreement) ซึ่งกำหนดวงเงินไว้ที่ 7 หมื่นล้านหยวน หรือ 3.7 แสนล้านบาท ซึ่งจัดทำขึ้นเพื่อแทนข้อตกลงฉบับเดิมที่หมดอายุลง และการอนุมัติตั้งตัวแทนธนาคารชำระดุลเงินหยวนในประเทศไทย ซึ่งจะช่วยเพิ่มช่องทางในการใช้เงินหยวนในการทำการค้าร่วมกันทั้งสองประเทศ
7 ม.ค. 2558

หลังจากที่ธนาคารแห่งประเทศไทย (ธปท.) ได้ลงนามในบันทึกข้อตกลง (เอ็มโอยู) กับธนาคารกลางแห่งสาธารณรัฐประชาชนจีน เมื่อวันที่ 22 ธ.ค. 2557 ในข้อตกลงทวิภาคีเพื่อแลกเปลี่ยนเงินตราสกุลเงินบาทและหยวน (Bilateral Local Currency Swap Agreement) ซึ่งกำหนดวงเงินไว้ที่ 7 หมื่นล้านหยวน หรือ 3.7 แสนล้านบาท ซึ่งจัดทำขึ้นเพื่อแทนข้อตกลงฉบับเดิมที่หมดอายุลง และการอนุมัติตั้งตัวแทนธนาคารชำระดุลเงินหยวนในประเทศไทย ซึ่งจะช่วยเพิ่มช่องทางในการใช้เงินหยวนในการทำการค้าร่วมกันทั้งสองประเทศ
เอ็มโอยูนี้ได้ทำในครั้งที่ พล.อ.ประยุทธ์ จันทร์โอชา นายกรัฐมนตรีและคณะได้เดินทางไปเยือนจีนอย่างเป็นทางการเมื่อปลายปี ซึ่งมีการลงนามในเอ็มโอยูตลาดการเงินและตลาดทุน 3 ฉบับ
หลังจากที่คาดเดาว่ารัฐบาลจีนจะเลือกธนาคารแห่งประเทศจีน (แบงก์ ออฟ ไชน่า) หรือธนาคารไอซีบีซี (ไทย) ซึ่งเป็นธนาคารท้องถิ่นของไทย แต่ถือหุ้นใหญ่โดยธนาคารไอซีบีซี ที่เป็นธนาคารของรัฐบาลจีนกันแน่
เมื่อวานนี้ธนาคารกลางแห่งสาธารณรัฐประชาชนจีนได้ประกาศแต่งตั้งธนาคารไอซีบีซี (ไทย) ให้เป็น Clearing Bank เพื่อทำหน้าที่ชำระดุลเงินหยวนในประเทศไทย นอกเหนือจากการชำระเงินผ่านธนาคารตัวแทนต่างประเทศ (Corresponding Bank) ซึ่งจะเพิ่มโอกาสการเข้าถึงสภาพคล่องเงินหยวนในประเทศจีนได้โดยตรงอีกช่องทาง
เย่ หู ประธานกรรมการบริหาร ธนาคารไอซีบีซี (ไทย) กล่าวว่า การได้รับเลือกนี้นับได้ว่าเป็นอีกก้าวหนึ่งของธนาคารไอซีบีซี (จีน) ในการสร้างเครือข่ายธนาคารชำระดุลเงินหยวนไปในระดับสากล และไปในทุกๆ เขตแบ่งเวลาของโลก เพื่อเป็นการส่งเสริมการใช้สกุลเงินหยวนเป็นสกุลเงินกลางไปทั่วโลก โดยเฉพาะการใช้สกุลเงินหยวนในการค้าข้ามแดนระหว่างประเทศไทยกับประเทศสมาชิกอาเซียน
“ไอซีบีซี (ไทย) จะปฏิบัติตามกฎเกณฑ์ที่กำหนดไว้โดยทางการของทั้งประเทศไทยและประเทศจีน โดยจะให้บริการชำระดุลที่มีประสิทธิภาพและปลอดภัย เนื่องจากธนาคารมีศักยภาพเหนือธนาคารอื่น จากเครือข่ายที่แข็งแกร่ง และยังเป็นการสนับสนุนความร่วมมือทางเศรษฐกิจ และการค้าระดับทวิภาคีระหว่างไทยกับจีน และประเทศในกลุ่มอาเซียนด้วย” หู กล่าว
การเพิ่มบทบาทการค้าขายระหว่างไทย-จีน โดยใช้เงินสกุลหยวนเป็นตัวกลางในการชำระราคา ในด้านเงินนั้นสถาบันการเงินของทั้งสองประเทศได้มีความร่วมมือใหม่ๆ ในหลายมิติ ปัจจุบันธนาคารไอซีบีซี (ไทย) มีสินค้าและบริการหลากหลาย รวมถึงบริการซื้อขายเงินหยวน การออกหนังสือค้ำประกันในสกุลเงินหยวน เงินฝากสกุลเงินหยวน บริการธุรกิจระหว่างประเทศสกุลเงินหยวน และเงินกู้ต่างประเทศ ดังนั้น ไอซีบีซี (ไทย) จึงยังคงมุ่งมั่นขยายธุรกิจเงินหยวนอย่างต่อเนื่อง เพื่อให้เป็นไปตามเจตนารมณ์ของ ข้อตกลงทางการค้าของทั้งสองประเทศ
ทั้งนี้ ในปี 2556 มูลค่าการค้าระหว่างทั้งสองประเทศสูงถึง 71,260 ล้านเหรียญสหรัฐ และคาดหวังว่าจะสูงถึง 1 แสนล้านเหรียญสหรัฐ ภายในปี 2558